En voldsom brand i Fredericia medførte evakuering af 250 borgere. Branden skaber fortsat problemer.

Beredskabsmyndighederne har afblæst faren for eksplosion af de tanke med palmeolie, også kaldet fritureolie, der siden onsdag aften har været i brand. På grund af indsatsen er der sket en nedkøling, således at den fortsatte brand ikke længere skønnes at kunne få en eksplosion til at ske.

Det betyder, at de evakuerede kan vende tilbage til deres boliger, og at skoler og institutioner kan åbne igen. Det oplyser Sydøstjyllands Politi i en pressemeddelse.

Beboerne på Elsdyrvej, Skyttevej, Bjørnevej, Egernvej, Jagtvej, Vænget og Depotvej blev onsdag aften evakueret til Fredericia Idrætscenter.

På videoen over artiklen kan du se, hvordan brandmyndighederne kæmper for at få styr på den omfattende og kraftige brand.

Togdrift normal igen

Også DSB kan starte normal drift, så snart de driftsmæssige forhold muliggør det. Ifølge informationschef i DSB, Tony Bispeskov, forventes togene at køre igennem Fredericia igen klokken 10.

Fortsat trafikale problemer

Branden er ikke slukket endnu og derfor vil der fortsat være afspærringer ved havneområdet, hvilket kan medføre en del trafikale udfordringer. Vestre Ringvej er spærret indtil Vejlevej og Strandvejen er spærret mellem Holstensvej og Røde Banke, oplyser politiet.

Det er således den sydlige del af byen hvor havnen ligger, der er ramt, men den nordlige del er tilgængelig på normal vis.

Om branden

Branden opstod onsdag aften klokken 21.20 i en tank med gødning. Branden bredte sig til flere tanke med palmeolie, der også kendes som fritureolie. Det skrev Sydøstjyllands Politi i en pressemeddelelse.

På grund af faren for eksplosion af flere tanke blev et område op til en kilometer væk fra havnen evakueret.

- Beredskabsstyrelsen har natten til torsdag indsat 57 mand, 15 køretøjer og 2 påhængsvogne ved branden i Fredericia, skrev Lars Høg Schou, operativ chef i Beredsskabsstyrelsen på Twitter.

- Det er kun folk fra beredskabet, der må være i området. Det betyder også, at morgentrafikken bliver ledt væk fra området, lød det fra Verner Pedersen.

Tankvogne fra både Sønderjylland, Midtjylland og Nordjylland assistererede med slukningsarbejdet, oplyste Lars Høg Schou, operativ chef i Beredskabsstyrelsen på Twitter.

Én person på skadestuen

To personer blev tidligere onsdag aften kørt på skadestuen, efter at der var gået ild i tanken. Sydøstjyllands Politi oplyser torsdag morgen til TV 2, at den ene af de to personer fortsat er indlagt til observation.

- Det er nogen, der har siddet i en bil og følt ubehag, fordi de befandt sig tæt ved, hvor væsken var løbet ud af tanken. Men umiddelbart formodes det ikke, at det er alvorligt, siger Lars Grønlund.

Risiko for at tanken eksploderer

Varslingssirenerne i Fredericia blev i flere omgange aktiveret onsdag aften, fordi myndighederne frygtede, at den brændende tank kunne eksplodere.

- Tanken kan muligvis eksplodere, hvis den ikke køles ordentligt. Man har derfor sagt, at alle inden for 1000 meter skal holde sig væk og opholde sig indendørs med lukkede vinduer, sagde vagtchefen.

- Vi frygter, at fragmenter fra ståltanken kan ramme borgerne, tilføjede han.